Tinzawatenen taistelu (2024)

**Tinzawatenen taistelu** oli 25. – 27. heinäkuuta 2024 käyty taistelu Malin asevoimien, sekä sitä vastaan taistelevien tuaregien separatistisen CSP-DPA:n ja jihadistisen Jama’at Nusrat al-Islam wal-Musliminin välillä. Malin asevoimia tukivat venäläisen Wagner-ryhmän joukot. Kolonnana kohti Tinzawatenea edenneet malilaiset ja venäläiset väijytettiin sen ulkopuolella, josta ne kääntyivät ympäri käyden taisteluja kahden päivän ajan, kunnes ne JNIM väijytti ne taas 27. heinäkuuta. Tappiot olivat Malin ja Wagner-ryhmän mukaan raskaat, joskin ne eivät ilmoittaneet tarkkoja lukumääriä. Reuters pystyi varmistamaan 23 kaatuneen venäläisen henkilöllisyyden.

## Tausta
Malin sotilashallinto oli käskenyt vuonna 2023 Yhdistyneiden kansakuntien MINUSMA- ja Ranskan asevoimien joukkoja poistumaan maasta. Mali on käynyt pitkää sotaa eri aseellisia ryhmittymiä vastaan. Yhdistyneiden kansakuntien ja Ranskan vetäydyttyä sen asevoimat alkoivat ottaa haltuunsa MINUSMA:n entisiä tukikohtia maan pohjoisosissa. Malin asevoimia tuki nyt venäläinen palkkasotilaiden Wagner-ryhmä, joka oli alkanut käyttämään myös nimeä Africa Corps. Vuonna 2024 Mali valtasi onnistuneesti joskus maan tuaregikapinallisten "pääkaupunkina" pidetyn Kidalin. Tuaregien separatististen ryhmittymien liitto CSP-DPA kärsi myös muita takaiskuja ja Malin asevoimat alkoi laajentaa toimintaansa pyrkien sulkemaan Malin Algerian vastaisen rajan salakuljetusreitteineen, sekä valtaamaan alueella sijainneita kultakaivoksia. CSP-DPA:n tuaregiryhmien lisäksi alueella toimii al-Qaidan jihadistiryhmittymä Jama’at Nusrat al-Islam wal-Muslimin (JNIM). Wagner-ryhmän arvion mukaan CSP-DPA:n ja JNIM:n taistelijoita oli tulevissa taisteluissa yhteensä yli 1&nbsp;000.

## Taistelu
Heinäkuun lopulla 2024 Malin asevoimien ja Wagner-ryhmän sotilaat lähtivät ajoneuvoilla Tessalitista kohti Tinzawatenen kaupunkia Algerian rajalla. Matkalla 23. heinäkuuta joukkoja vastaan tehtiin ilmeisesti JNIM:n tienvarsipommi-iskuja, mutta muuten joukot kohtasivat vain vähän vastarintaa. 25. heinäkuuta joukkoja vastaan noin 20 kilometriä Tinzawatenesta lounaaseen hyökättiin kahdelta suunnalta. Ensimmäisessä väijytyksessä oli mukana tuaregikapinallisia, paikallisia aseistautuneita ja JNIM:n tukijoita. Joukot pakotettiin kääntymään kolonnana, jota vastaan tehtiin häirintäiskuja. Huono sää esti aluksi ilmatuen Malin asevoimien helikoptereilta tai TB2-drooneilta. Joukot liikkuivat kohti JNIM:n hallitsemaa aluetta ja 27. heinäkuuta JNIM väijytti joukot jälleen noin 70 kilometriä Tinzawatenesta etelään. Kaksi venäläistä helikopteria yritti antaa tulitukea joukoille, mutta yksi ammuttiin 27. heinäkuuta alas Kidalin alueella. Kiivaiden taistelujen jälkeen Malin ja Wagner-ryhmän joukot lyötiin.

## Seuraukset
Mali tai Wagner-ryhmä eivät tiedottaneet tarkasti tappioitaan. Mali ja Wagner kuvailivat kuitenkin niitä raskaiksi. Tuaregiryhmien mukaan 84 venäläistä ja 47 malilaista sotilasta oli saanut surmansa. Reuters tunnisti 23 kaatuneen Wagner-ryhmän sotilaan henkilöllisyyden taistelusta sosiaaliseen mediaan levitetyssä videomateriaalista. JNIM väitti surmanneensa 50 venäläistä ja 10 malilaista sotilasta. Avointen lähteiden tiedusteluryhmä All Eyes on Wagnerin mukaan Wagner-sotilaita kuoli yli 50. Kapinalliset ottivat Malin asevoimien sotilaita vangeiksi. Sepataristien vangiksi päätyi myös kaksi venäläistä. Jihadistit eivät saaneet venäläisiä vankeja. Wagner-ryhmän kaatuneiden joukossa oli muun muassa komentaja nimeltä Sergei Ševtšenko ja Nikita Fedjanin, joista jälkimmäinen tunnettiin Wagnerin Grey Zone-nimisen Telegram-ryhmän ylläpitäjänä.

CSP-DPA kiisti virallisesti jihadistien JNIM:n osallisuuden taisteluissa. Taistelun kulun perusteella niiden on kuitenkin tulkittu tehneen jonkinlaista yhteistyötä keskenään.  Ukrainan tiedustelupalvelu HUR ilmoitti maan antaneen separatisteille tiedustelutietoja taistelun toteuttamiseksi. Mali katkaisi lausunnon johdosta diplomaattisuhteensa Ukrainaan. Myöhemmin Ukraina kiisti tukensa separatisteille. Kyiv Post julkaisi kuvan, jonka sanottiin esittävän taistelijoita Ukrainan lipun kanssa taistelun jälkeen. BBC Verifyn mukaan kuva on kuitenkin peräisin aikaisemmin kesäkuussa julkaistulta videolta ja alkuperäisessä näkyy vain Azawadin lippu.

Taistelun jälkeen sosiaaliseen mediaan levitettiin Wagner-ryhmän sotilaiden itselleen kuvaamaa videomateriaalia operaatioista Malissa, sekä itse taistelusta. Videomateriaalia taistelusta ja sen seurauksista levisi myös kapinallisten kuvaamana.

## Lähteet